Boeties sterf in warm karArgieffoto: Nico Strydom Twee boeties is Sondag in die Vrystaat dood nadat hulle saam met twee maatjies in ŉ stilstaande motor gespeel het. Konst. Peter Kareli, polisiewoordvoerder, het gesê die Botshabelo-polisie is omstreeks 17:00 na die huis van ŉ motorwerktuigkundige in Section F van die dorp ontbied. “Die man het die gru-vonds gemaak toe hy tuis gekom het,” het Kareli gesê. “Vier seuns, tussen die ouderdom van ses en nege jaar oud, was in ŉ motor vasgekeer wat by sy huis was vir herstelwerk. Twee van die vier seuns was reeds dood weens ŉ tekort aan suurstof en die erge hitte.” Kareli het gesê die seuns het na bewering in die motor gespeel en hulself op ŉ manier in die motor toegesluit. Die motor kon net van buite af oopgemaak word. “Die boeties, onderskeidelik sewe en nege jaar oud, is deur paramedici op die toneel dood verklaar. Die ander twee seuns, onderskeidelik ses en agt jaar oud, ook boeties, maar van ŉ ander familie, is na ŉ nabygeleë hospitaal geneem vir behandeling.” Die polisie doen ŉ geregtelike doodsondersoek. Dit is die derde voorval van hierdie aard die afgelope tyd. Op 19 Januarie het ŉ ouma van Kakamas in die Noord-Kaap op die liggame van haar vyf kleinkinders in ŉ ongebruikte vrieskas afgekom. Lees meer hier. Op dieselfde dag het twee kleuters in Durban gesterf toe hulle nie uit ŉ ongebruikte motor waarin hulle gespeel het, kon uitkom nie. Lees meer hier. Kareli het ŉ beroep op die gemeenskap gedoen om ŉ wakende oog oor kinders te hou wanneer hulle speel, veral as dit naby ongebruikte motors, vrieskaste of enigiets is wat nie van binne af oopgemaak kan word nie.